22.10.2018

Искра Тасевска

**ЕПИСТОЛАРЕН РОМАН.** Терминот упатува на писмото како жанр, односно како жанровска основа за овој вид роман, кој во голема мера ја поместува границата меѓу фикционалното и реалистичното и укажува на нивното прекршување. Епистоларната традиција може да се следи уште од антиката, преку т.н. „neglegentia epistolarum“ на Цицерон, со што епистоларниот пол и неговиот секојдневен јазик се издвојуваат наспрема реторичката проза (Mills Todd III, 1999: 19). Таа првична насоченост на епистоларната традиција кон интимната и блиска комуникација го определува подоцнежниот епистоларен роман, како и приближувањето на писмото како жанр кон есејот (на пр. кај Сенека). Во средниот век, оваа форма се користи главно во функција на совладувањето на латинскиот јазик, а нејзиниот процвет го следиме дури од периодот на хуманизмот. Милс Тод го истакнува Еразмо Ротердамски како еден од првите автори, кои создаваат можност во писмото да се развие одреден степен на фикционалност, отфрлајќи ги сопствените упатства за пишување писма и оставајќи му ја слободата на примачот во доработувањето на дискурсот (Mills Todd III, 1999: 22).

Раѓањето на епистоларниот роман се поврзува со појавата на литературните салони во Франција во 17 век, кои се сметаат за главни места каде се формира не само читателската публика, туку и нејзината перцепција на литературата. Таквите културни центри овозможиле поместување во сфаќањето на жанрот писмо, бидејќи тоа веќе не се гледа како текст со приватна содржина, туку како јавен текст кој циркулира и доживува најразлични поместувања (O. Beebee, 1999: 7). Таквата појава е во врска со општествено-политичките состојби во Франција во тоа време, кои се поинакви во однос на другите европски земји. Епистоларната традиција во Франција е поврзана со засилувањето на општествената комуникација, додека во Германија, која во тоа време е разнебитена и без политичко единство, таа се развива во врска со дневничките записи и пишувањето (Gurkin Altman, 1982: 194).

Во прво време, епистоларната книжевност во Франција се развива во корелација со моралните и политички расправи, како што се забележува од збирките писма на Жан ги де Балзак, Блез Паскал, Воатир, Мадам де Севиње и др. Тоа ќе ја поттикне појавата на епистоларниот роман, чиј почеток се поврзува со *Португалските писма* на виконтот Де Гијераг од 1669 година (Tarle, 1982: 270). Преку појавата на овој жанр се следи и промената на вкусот на публиката, која повеќе не е заинтересирана за идеализирањето на љубовта и нејзината херојска компонента, туку е фасцинирана од луцидноста и од објективното сликање на човечките квалитети. Од друга страна, критиката ја истакнува блискоста на стилот на овој роман со јазикот на Молиер, Расин, Мадам де Лафајет и др.

Развојот на епистоларниот роман се актуализира во *Персиските писма* на Монтескје од 1721 година, во кои се преплетуваат филозофската мисла и прециозниот дух на францускиот салон. Новата филозофија, под влијание на Рене Декарт и Џон Лок, дава свои резултати и во англиската книжевност од 18 век, под чие влијание ќе се развиваат подоцнежните француски автори. Семјуел Ричардсон е познат како составувач на писма по нарачка и во 1740 година го публикува својот роман *Памела*, кој бил замислен како прирачник за младите девојки околу начинот на составување на нивните писма (Beker, 1976: 106). Таквиот специфичен стил ќе кулминира во неговиот роман *Клариса Харлоу* (1748), кој е поливалентен од аспект на различните перспективи низ кои се пишувани писмата. Ричардсоновото влијание е несомнено врз делото на Жан Жак Русо (особено во неговата *Нова Елоиза*), како и врз романот на Јохан Волфганг Гете од 1774 година, *Страдањата на младиот Вертер*, со што овој жанр се етаблира во традицијата на романтизмот. За кулминација на жанрот епистоларен роман се смета романот *Опасни врски* на Шодерло де Лакло од 1782 година, напишан под влијание на Ричардсон и на Русо, како потполно демаскирање на лажниот аристократски либертинизам од тоа време (Vidan, 1982: 363).

Епистоларниот роман претставува еден од жанровите во кои најдиректно се отсликува специфичноста на една национална традиција. Полот на веродостојното, кој го содржи жанрот, ги одразува општествените и политичките превирања во еден национален контекст, за што сведочат многубројните писма од македонскиот 19 век. Преку нив, епистоларниот роман не се етаблира како жанр во македонската традиција, но тие ја отвораат можноста за вопоставување на семејното писмо како одделен „интимен“ жанр, а со тоа и проникнувањето на епистоларните елементи во подоцнежните дела.

Beker 1976. Vidan 1982. Gurkin Altman 1982. Mills Todd III 1999. O. Beebee 1999. Tarle 1982.

**Референтна литература**

Beker, M. 1976. “Slavna revolucija” i prva polovina 18. stoljeća. U Frano Čale i dr. (Prir.), *Povijest svjetske književnosti, kj. 6* (93-114 str.). Zagreb: Mladost.

Vidan, G. 1982. Osamnaesto stolijeće. U Frano Čale i dr. (Prir.), *Povijest svjetske književnosti, knj. 3* (286-386 str.). Zagreb: Mladost.

Gurkin Altman, J. 1982. *Epistolarity: Approaches to a Form*. Columbus: Ohio State University Press.

Mills Todd III, W. 1999. *The Familiar Letter as a Literary Genre in the Age of Pushkin*. Evanston, Illinois: Northwestern University Press.

O. Beebee, T. 1999. *Epistolary Fiction in Europe, 1500-1850*. Cambridge: Cambridge University Press.

Tarle, J. 1982. Idejna strujanja i književnost. U Frano Čale i dr. (Prir.), *Povijest svjetske književnosti, knj. 3* (253-286 str.). Zagreb: Mladost.

И. ТАСЕВСКА